सन्दीपको कप्तानीमा नेपाली टोली
सन्दीप लामिछानेलाई कप्तानमा नियुक्त गर्दै नेपालले अर्को महिना यूएईमा हुने विश्वकप क्रिकेट लिग २ का लागि १६ सदस्यीय टोली घोषणा गरेको छ । नेपाली टोली प्रशिक्षणका लागि शनिबार श्रीलंका प्रस्थान जाँदै छ । त्यसकै लागि यो टोली घोषणा गरिएको हो ।
काठमाडौँ — सन्दीप लामिछानेलाई कप्तानमा नियुक्त गर्दै नेपालले अर्को महिना यूएईमा हुने विश्वकप क्रिकेट लिग २ का लागि १६ सदस्यीय टोली घोषणा गरेको छ । नेपाली टोली प्रशिक्षणका लागि शनिबार श्रीलंका प्रस्थान जाँदै छ । त्यसकै लागि यो टोली घोषणा गरिएको हो ।श्रीलंकामा चार अभ्यास खेल खेलेपछि नेपाली टोली मार्च १६ मा यूएईमा जानेछ । त्यसमा नेपालको अन्तिम टोली १४ सदस्यीयमात्र हुने सम्भावना छ । नेपालले श्रीलंका नेभीसँग मार्च ७ र ८ मा तथा १० मा श्रीलंका पुलिस तथा मार्च ११ मा प्रथम श्रेणीका खेलाडी समावेश संयुक्त टोलीसँग खेल्नेछ ।नेपालले यूएई भ्रमणमा यूएई र पपुवा न्युगिनीसँग विश्वकप क्रिकेट लिग २ का खेल खेल्नेछ । नेपालले मार्च १६ र २२ मा पपुवा न्युगिनी तथा मार्च १८ र २१ मा यूएईसँग खेल्ने छ । त्यसको तयारी लागि नेपालले श्रीलंका भ्रमण गर्न लागेको हो । लिग २ मा नेपालको यो तेस्रो शृंखला हुनेछ ।सन्दीपलाई गत महिना ओमानमा भएको चारदेशीय ट्वान्टी–२० शृंखला र ट्वान्टी–२० विश्वकप छनोटमा पहिलो पटक कप्तानी जिम्मेवारी दिइएको थियो । सन्दीपले पहिलो पटक एकदिवसीय अन्तर्राष्ट्रियमा पनि कप्तानी गर्न लागेका हुन् ।सन्दीपसहित श्रीलंका जाने टोलीमा ज्ञानेन्द्र मल्ल, दीपेन्द्रसिंह ऐरी, कुशल भुर्तेल, आसिफ शेख, आरिफ शेख, कमलसिंह ऐरी, विवेक यादव, सागर ढकाल, करण केसी, विनोद भण्डारी, सोमपाल कामी, रोहितकुमार पौडेल, भीम सार्की, विक्रम सोब र पवन सर्राफ छन् । नेपाल क्रिकेट संघ (क्यान) ले अघिल्लो साता बन्द प्रशिक्षणमा बोलाएको टोलीबाट राजु रिजाल, सुसन भारी, गुल्सन झा र अनिलकुमार साह श्रीलंका जाने टोलीबाट बाहिरिएका छन् ।नेपाली टोली प्रशिक्षकमा पुबुदु दासानायके, सहायक प्रशिक्षकमा प्रकाश शर्मा, ट्रेनरमा राज शर्मा, एनालिस्टमा रमन सिवाकोटी, फिजियोमा विक्रम न्यौपाने र व्यवस्थापकमा कैलाश विष्ट छन् ।